RML ตั้ง “ศ.ดร.สุรเกียรติ์ เสถียรไทย” นั่งประธานกิตติมศักดิ์ ให้คำปรึกษาวางกลยุทธ์ธุรกิจ
RML เสริมทัพแกร่ง แต่งตั้ง "ศ.ดร.สุรเกียรติ์ เสถียรไทย" นั่งประธานกิตติมศักดิ์ ให้คำปรึกษาวางกลยุทธ์ธุรกิจ ก้าวสู่ผู้นำธุรกิจิสังหาฯ คอนโดลักซ์ชัวรี่ไทย
RML เสริมทัพแกร่ง แต่งตั้ง "ศ.ดร.สุรเกียรติ์ เสถียรไทย" นั่งประธานกิตติมศักดิ์ ให้คำปรึกษาวางกลยุทธ์ธุรกิจ ก้าวสู่ผู้นำธุรกิจิสังหาฯ คอนโดลักซ์ชัวรี่ไทย
26 ส.ค. 2563

นายกฤษณ์ ณรงค์เดช ประธานคณะกรรมการ บริษัท ไรมอน แลนด์ จำกัด (มหาชน) หรือ RML ผู้นำการพัฒนาอสังหาริมทรัพย์ประเภทคอนโดมิเนียมระดับลักซ์ชัวรี่ของไทย เปิดเผยว่า ที่ประชุมคณะกรรมการบริษัทอนุมัติแต่งตั้ง ศาสตราจารย์ ดร. สุรเกียรติ์ เสถียรไทย เข้าดำรงตำแหน่งเป็นประธานกิตติมศักดิ์ของบริษัท
ทั้งนี้ บริษัทเล็งเห็นว่า ศาสตราจารย์ ดร. สุรเกียรติ์ เสถียรไทย อดีตรองนายกรัฐมนตรี และรัฐมนตรีกระทรวงการคลัง เป็นบุคคลผู้ทรงคุณวุฒิ มีความรู้ ความสามารถ และประสบการณ์ในการช่วยขับเคลื่อนเศรษฐกิจให้มีการเติบโต รวมทั้งเคยดำรงตำแหน่งประธานบริษัทให้กับองค์กรใหญ่หลายแห่ง
รวมถึงเคยเป็นประธานคณะกรรมการของ บริษัท ไรมอน แลนด์ จำกัด (มหาชน) มาก่อนเป็นเวลานานกว่า 1 ปี อีกทั้งเป็นผู้ที่มีคุณสมบัติครบถ้วนและไม่มีลักษณะต้องห้าม ตามพระราชบัญญัติบริษัทมหาชนจำกัด พ.ศ. 2535 และตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) สำหรับตำแหน่งเป็นประธานกิตติมศักดิ์ จะมีผลตั้งแต่วันนี้ ( 26 ส.ค.63) เป็นต้นไป
ขณะที่บทบาทหน้าที่ของศาสตราจารย์ ดร.สุรเกียรติ์ มีหน้าที่เป็นผู้ให้คำแนะนำและคำปรึกษาในด้านทิศทาง การปรับกลยุทธ์ทางการปรับธุรกิจและการลงทุนใหม่ ๆ แก่คณะกรรมการและฝ่ายบริหารด้วยประสบการณ์ที่รอบด้านและช่วยนำพาธุรกิจให้ประสบความสำเร็จและรักษาความเป็นผู้นำด้านพัฒนาอสังหาริมทรัพย์ประเภทคอนโดมิเนียมระดับลักซ์ชัวรี่ของไทย ส่งเสริมให้ RML สามารถเติบโตไปตามเป้าหมายที่วางไว้ได้ และสร้างผลการดำเนินงานให้เติบโตแบบยั่งยืนในอนาคต